REGOLAMENT TAL-KUMMISSJONI (KE) Nru 1811/2005
ta’ l-4 ta’ novembru 2005
dwar l-awtorizzazzjonijiet proviżorji u permanenti ta' ċerti addittivi fl-għalf u l-awtorizzazzjoni provviżorja għal użu ġdid ta' addittiv li diġà huwa awtorizzat fl-għalf
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Waqt li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta' Novembru 1970 dwar l-addittivi fl-għalf għal bhejjem (1), u partikolarment l-Artikoli 3, 9d(1) u 9e(1) tagħha,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 dwar addittivi għall-użu fl-għalf ta' l-annimali (2), u b'mod partikolari l-Artikolu 25 tiegħu,
Billi:
(1)
Ir-Regolament (KE) Nru 1831/2003 jipprevedi l-awtorizzazzjoni ta' addittivi għall-użu fl-għalf ta' l-annimali.
(2)
L-Artikolu 25 tar-Regolament (KE) Nru 1831/2003 jistabbilixxi l-miżuri tranżitorji għall-applikazzjonijiet għall-awtorizzazzjoni ta' addittivi ta' l-għalf imressqa skond id-Direttiva 70/524/KEE qabel id-data ta' l-applikazzjoni tar-Regolament (KE) Nru 1831/2003.
(3)
L-applikazzjonijiet għall-awtorizzazzjoni ta' l-addittivi elenkati fl-Annessi ta' dan ir-Regolament tressqu qabel id-data ta' l-applikazzjoni tar-Regolament (KE) Nru 1831/2003.
(4)
Kummenti tal-bidu dwar dawk l-applikazzjonijiet, kif previst fl-Artikolu 4(4) tad-Direttiva 70/524/KEE, tressqu lill-Kummissjoni qabel id-data ta' l-applikazzjoni tar-Regolament (KE) Nru 1831/2003. Dawk l-applikazzjonijiet għalhekk jibqgħu jitqiesu skond l-Artikolu 4 tad-Direttiva 70/524/KEE.
(5)
L-użu tal-preparazzjoni ta' enżimi ta' endo-1,3(4)-beta-glucanase prodotta mill-Aspergillus aculeatus (CBS 589.94) kien awtorizzat provviżorjament, għall-ewwel darba, għall-majjalini, mir-Regolament tal-Kummissjoni (KE) Nru 1436/98 (3). Tressqet dejta ġdida b'appoġġ għall-applikazzjoni għall-awtorizzazzjoni mingħajr limitu ta' żmien ta' dik il-preparazzjoni ta' enżimi. L-evalwazzjoni turi li l-kundizzjonijiet stipulati fl-Artikolu 3a tad-Direttiva 70/524/KEE għal awtorizzazzjoni bħal din huma sodisfatti. Għalhekk, l-użu ta' dik il-preparazzjoni ta' enżimi, kif speċifikat fl-Anness I, għandu jkun awtorizzat mingħajr limitu ta' żmien.
(6)
L-użu tal-preparazzjoni ta' enżimi ta' endo-1,3(4)-beta-glucanase prodotta mill-Trichoderma longibrachiatum (ATCC 2106) kien awtorizzat provviżorjament, għall-ewwel darba, għat-tiġieġ għat-tismin, mir-Regolament tal-Kummissjoni (KE) Nru 1411/1999 (4). Tressqet dejta ġdida b'appoġġ għall-applikazzjoni għall-awtorizzazzjoni mingħajr limitu ta' żmien ta' dik il-preparazzjoni ta' enżimi. L-evalwazzjoni turi li l-kundizzjonijiet stipulati fl-Artikolu 3a tad-Direttiva 70/524/KEE għal awtorizzazzjoni bħal din huma sodisfatti. Għalhekk, l-użu ta' dik il-preparazzjoni ta' enżimi, kif speċifikat fl-Anness I, għandu jkun awtorizzat mingħajr limitu ta' żmien.
(7)
L-użu tal-preparazzjoni ta' enżimi ta' endo-1.4(4)-beta-glucanase, prodott mill-endo-1,3(4)-beta-glucanase and endo-1,4-beta-xylanase prodott mit-Trichoderma longibrachiatum (ATCC 74 252) kien awtorizzat proviżorjament għad-dundjani għat-tismin permezz tar-Regolament tal-Kummissjoni (KE) Nru 937/2001 (5), u għat-tiġieġ għall-bajd permezz tar-Regolament tal-Kummissjoni (KE) Nru 2188/2002 (6) u ġie awtorizzat mingħajr limitu ta’ żmien għat-tiġieġ għat-tismin permezz tar-Regolament tal-Kummissjoni (KE) Nru 1259/2004 (7) u għad-dundjani għat-tismin permezz tar-Regolament tal-Kummissjoni (KE) Nru 1206/2005 (8). Tressqet dejta ġdida b'appoġġ għal applikazzjoni sabiex l-awtorizzazzjoni ta' l-użu ta' din il-preparazzjoni ta' enżimi tiġi estiża għall-papri. L-Awtorità Ewropea għas-Sigurtà ta’ l-Ikel (EFSA) tat opinjoni dwar l-użu ta’ din il-preparazzjoni li tikkonkludi li mhix ta’ riskju għal din il-kategorija annimali addizzjonali. L-evalwazzjoni turi li l-kundizzjonijiet stabbiliti fl-Artikolu 9e(1) tad-Direttiva 70/524/KEE għall-awtorizzazzjoni ta' dik il-preparazzjoni għal dak l-użu huma sodisfatti. Għalhekk, l-użu ta' dik il-preparazzjoni ta' enżimi, kif speċifikat fl-Anness II, għandu jkun awtorizzat provviżorjament għal erba' snin.
(8)
Tressqet dejta b’appoġġ għall-applikazzjoni għall-awtorizzazzjoni għall-użu tal-preparazzjoni ta’ enżimi ta’ endo-1,4-beta-xylanase prodotta mit-Trichoderma reesei (CBS 529.94) u endo-1,3(4)-beta-glucanase prodotta mit-Trichoderma reesei (CBS 526.94) għat-tiġieġ għat-tismin u d-dundjani għat-tismin. L-EFSA tat opinjoni dwar l-użu ta’ din il-preparazzjoni li tikkonkludi li din mhix ta’ riskju għall-konsumatur, l-utent, il-kategorija annimali jew l-ambjent. L-evalwazzjoni turi li l-kundizzjonijiet stabbiliti fl-Artikolu 9e(1) tad-Direttiva 70/524/KEE għall-awtorizzazzjoni ta' dik il-preparazzjoni għal dak l-użu huma sodisfatti. Għalhekk, l-użu ta' dik il-preparazzjoni ta' enżimi, kif speċifikat fl-Anness II, għandu jkun awtorizzat provviżorjament għal erba' snin.
(9)
L-użu tal-preparazzjoni tal-mikro-organiżmu Saccharomyces cerevisiae (NCYC Sc 47) kien awtorizzat proviżorjament, għall-ewwel darba, għall-baqar għall-ħalib mir-Regolament tal-Kummissjoni (KE) Nru 937/2001. Data ġdida tressqet b'appoġġ għall-applikazzjoni għall-awtorizzazzjoni mingħajr limitu ta' żmien ta' dik il-preparazzjoni tal-mikroorganiżmu. L-evalwazzjoni turi li l-kundizzjonijiet stipulati fl-Artikolu 3a tad-Direttiva 70/524/KEE għal awtorizzazzjoni bħal din huma sodisfatti. Għalhekk, l-użu ta' dik il-preparazzjoni ta' mikroorganiżmi kif speċifikat fl-Anness III għandu jiġi awtorizzat mingħajr limitu ta' żmien.
(10)
L-użu tal-preparazzjoni tal-mikro-organiżmu Saccharomyces cerevisiae (CBS 493.94) kien awtorizzat proviżorjament, għall-ewwel darba, għall-baqar għall-ħalib mir-Regolament tal-Kummissjoni (KE) Nru 937/2001. Data ġdida tressqet b'appoġġ għall-applikazzjoni għall-awtorizzazzjoni mingħajr limitu ta' żmien ta' dik il-preparazzjoni tal-mikroorganiżmu. L-evalwazzjoni turi li l-kundizzjonijiet stipulati fl-Artikolu 3a tad-Direttiva 70/524/KEE għal awtorizzazzjoni bħal din huma sodisfatti. Għalhekk, l-użu ta' dik il-preparazzjoni ta' mikroorganiżmi kif speċifikat fl-Anness III għandu jiġi awtorizzat mingħajr limitu ta' żmien.
(11)
L-evalwazzjoni ta' dawn l-applikazzjonijiet turi li ċerti proċeduri għandhom ikunu meħtieġa sabiex il-ħaddiema jkunu protetti mill-esponiment għall-addittivi elenkati fl-Annessi. Protezzjoni bħal din għandha tkun assigurata permezz ta' l-applikazzjoni tad-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri għall-inkoraġġiment tat-titjib tas-sigurtà u s-saħħa tal-ħaddiema fuq il-post tax-xogħol (9).
(12)
Il-miżuri previsti f'dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
Il-preparazzjoni li tagħmel parti mill-grupp “Enżimi”, kif speċifikat fl-Anness III, hija awtorizzata għall-użu mingħajr limitu ta' żmien bħala addittiv fl-għalf ta' l-annimali skond il-kundizzjonijiet stipulati f' dak l-Anness.
Artikolu 2
Il-preparazzjonijiet li huma parti mill-grupp “Enżimi”, kif speċifikat fl-Anness II, huma awtorizzati għall-użu għal erba' snin bħala addittiv fl-għalf ta' l-annimali taħt il-kundizzjonijiet stipulati f'dak l-Anness.
Artikolu 3
Il-preparazzjonijiet li jagħmlu parti mill-grupp “Mikro-organiżmi” kif speċifikat fl-Anness III huma awtorizzati għall-użu mingħajr limitu ta' żmien bħala addittivi fl-għalf ta' l-annimali taħt il-kundizzjonijiet stipulati f' dak l-Anness.
Artikolu 4
Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-4 ta’ Novembru 2005.